
RAPORT  COMUN  SUPLIMENTAR
asupra proiectului de Lege pentru aprobarea Ordonanţei de urgenţă a Guvernului nr.223/2008 privind unele măsuri de reducere a unor cheltuieli bugetare
În temeiul art.70  din Regulamentul Camerei Deputaţilor, republicat, proiectul de Lege pentru aprobarea Ordonanţei de urgenţă a Guvernului nr. 223/2008 privind unele măsuri de reducere a unor cheltuieli bugetare   a fost retrimis Comisiei pentru muncă şi protecţie socială şi Comisiei pentru buget, finanţe şi bănci, în vederea întocmirii unui raport suplimentar, cu adresa nr. PLx 194 din 20 mai 2009.
În urma rediscutării, în şedinţe separate, în 10 iunie 2009, Comisia pentru muncă şi protecţie socială, precum şi Comisia pentru buget, finanţe şi bănci au hotărât, cu unanimitate de voturi, menţinerea soluţiei iniţiale, de aprobare a proiectului de lege cu un amendament admis şi 5 amendamente respinse, soluţie exprimată în raportul comun depus cu nr.27/198 şi nr.22/212 din data de 5 mai 2009.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile art.55 din Regulamentul Camerei Deputaţilor, la dezbaterile din cadrul Comisiei pentru muncă şi protecţie socială au participat:
· d-l Marius Lazăr - Secretar de Stat, Ministerul Muncii, Familiei şi Protecţiei Sociale

· d-na Mirela Panaitescu – consilier, Ministerului Finanţelor Publice.
La lucrări au fost prezenţi 18 deputaţi, din totalul de 19 membri ai comisiei.

La dezbaterile din cadrul Comisiei pentru buget, finanţe şi bănci a participat d-na Mirela Panaitescu, consilier în cadrul Ministerului Finanţelor Publice.
La lucrări au fost prezenţi 32 de deputaţi din totalul de 32 de membri ai comisiei.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Consilier parlamentar Elena MESAROŞ

Întocmit,

Expert parlamentar Monica Rallu CURTA


Consilier parlamentar Giorgiana Ene

